CELEX: 62007CN0536
Language: el
Date: 2007-11-30 00:00:00
Title: Υπόθεση C-536/07: Προσφυγή της 30ής Νοεμβρίου 2007 — Επιτροπή των Ευρωπαϊκών Κοινοτήτων κατά Ομοσπονδιακής Δημοκρατίας της Γερμανίας

23.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 51/33
            
         Προσφυγή της 30ής Νοεμβρίου 2007 — Επιτροπή των Ευρωπαϊκών Κοινοτήτων κατά Ομοσπονδιακής Δημοκρατίας της Γερμανίας
   (Υπόθεση C-536/07)
   (2008/C 51/56)
   Γλώσσα διαδικασίας: η γερμανική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: D. Kukovec και R. Sauer)
   
      Καθής: Ομοσπονδιακή Δημοκρατία της Γερμανίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Ομοσπονδιακή Δημοκρατία της Γερμανίας παρέβη τις υποχρεώσεις που υπέχει από το άρθρο 7, σε συνδυασμό με το άρθρο 11, της οδηγίας 93/37/ΕΟK του Συμβουλίου, της 14ης Ιουνίου 1993, περί συντονισμού των διαδικασιών για τη σύναψη συμβάσεων δημοσίων έργων (1), καθόσον ο Δήμος της Κολωνίας συνήψε με την Grundstücksgesellschaft Köln Messe 15 bis 18 GbR (εν τω μεταξύ: Grundstücksgesellschaft Köln Messe 8-11) την από 6 Αυγούστου 2004 σύμβαση, χωρίς να εφαρμόσει διαδικασία συνάψεως δημοσίας συμβάσεως με πανευρωπαϊκή προκήρυξη σύμφωνα με τις αναφερθείσες διατάξεις·
            
         
               —
            
            
               να καταδικάσει την Ομοσπονδιακή Δημοκρατία της Γερμανίας στα δικαστικά έξοδα.
            
         Λόγοι της προσφυγής και κύρια επιχειρήματα
   Το άρθρο 7 της οδηγίας 93/37/ΕΟΚ του Συμβουλίου, της 14ης Ιουνίου 1993, περί συντονισμού των διαδικασιών για τη σύναψη συμβάσεων δημοσίων έργων (στο εξής: οδηγία) υποχρεώνει τις δημόσιες αναθέτουσες αρχές, κατά τη σύναψη συμβάσεων δημοσίων έργων, να τηρούν ορισμένες διαδικασίες. Η διαδικασία με διαπραγμάτευση εφαρμόζεται μόνο σε εξαιρετικές περιπτώσεις και μόνο υπό εντελώς συγκεκριμένες προϋποθέσεις, ενώ η ανοικτή ή κλειστή διαδικασία αποτελούν τον κανόνα. Για να υπάρχει ανόθευτος ανταγωνισμός στον τομέα των δημοσίων συμβάσεων απαιτείται, επιπλέον, να γνωστοποιούνται οι σχεδιαζόμενες συνάψεις συμβάσεων κατά κανόνα σε ολόκληρη την Κοινότητα. Το άρθρο 11 της οδηγίας περιλαμβάνει τις σχετικές με τη δημοσιότητα διατάξεις.
   Η προσφυγή αφορά τη σύναψη συμβάσεως δημοσίου έργου μεταξύ του Δήμου της Κολωνίας και ιδιωτικής επιχειρήσεως επενδύσεων χωρίς να τηρηθεί η απαιτουμένη διαδικασία, ειδικότερα χωρίς προκήρυξη. Σκοπός της συνάψεως της συμβάσεως ήταν η νέα κατασκευή τεσσάρων εκθεσιακών αιθουσών προς χρησιμοποίηση από την KölnMesse GmbH, ιδιωτική εταιρία, της οποίας οι μετοχές ανήκουν κατά πλειοψηφία στον Δήμο της Κολωνίας. Σύμφωνα με την αμφισβητουμένη ανάθεση κατασκευής, η επιχείρηση επενδύσεων οφείλει να κατασκευάσει τις νέες εκθεσιακές αίθουσες και επιπλέον χώρους, σύμφωνα με λεπτομερείς προδιαγραφές. Ο Δήμος μισθώνει τα κτίρια για συγκεκριμένο χρονικό διάστημα τριάντα ετών έναντι συνολικού μισθώματος άνω των 600 εκατομμυρίων ευρώ. Στο πλαίσιο συμβάσεως υπομισθώσεως, αυτός οφείλει να μισθώσει περαιτέρω τα κτίρια στην επιχείρηση εκθέσεων KölnMesse GmbH.
   Κατά την άποψη της Επιτροπής πρόκειται για δημόσια σύμβαση η οποία, σύμφωνα με την οδηγία, θα έπρεπε να έχει συναφθεί με διαδικασία διαγωνισμού στο πλαίσιο πανευρωπαϊκής προκηρύξεως. Πρώτον, ο Δήμος της Κολωνίας, ως τοπικός δημόσιος οργανισμός, είναι δημόσια αναθέτουσα αρχή υπό την έννοια της οδηγίας. Επομένως υποχρεούται ως προς τις συμβάσεις που εμπίπτουν στο πεδίο εφαρμογής της οδηγίας να τηρεί τις διαδικαστικές διατάξεις της οδηγίας αυτής. Δεύτερον, η Επιτροπή υποστηρίζει την άποψη ότι η σύμβαση, παρ' όλον ότι χαρακτηρίζεται ως «σύμβαση μισθώσεως» και φαινομενικά ρυθμίζει πρωταρχικώς ένα (εξ επαχθούς αιτίας) δικαίωμα εκμεταλλεύσεως, πρέπει να υπαχθεί στις δημόσιες συμβάσεις υπό την έννοια του άρθρου 1, στοιχείο α', της οδηγίας για τους κατωτέρω λόγους.
   Ο κατά το κοινοτικό δίκαιο ορισμός της δημόσιας συμβάσεως περιλαμβάνει επίσης συμβάσεις οι οποίες αποσκοπούν στη δημιουργία της δυνατότητας εκμεταλλεύσεως κτιρίου το οποίο δεν υφίσταται ακόμη, αλλά του οποίου τις προδιαγραφές η δημόσια αναθέτουσα αρχή έχει προκαθορίσει επακριβώς. Επειδή κατά τη νομολογία του Δικαστηρίου η κατάταξη συμβάσεως, εφόσον υπάρχουν διαφορετικά στοιχεία, γίνεται σύμφωνα με το κύριο αντικείμενό της, ο χαρακτηρισμός της υπό κρίση συμβάσεως ως«συμβάσεως μισθώσεως» και ακόμη η ενδεχόμενη κατάταξή της ως τοιαύτης κατά το γερμανικό δίκαιο είναι επουσιώδης για την εκτίμηση σύμφωνα με την οδηγία.
   Όσον αφορά την επίμαχη σύμβαση, από το οικονομικό πλαίσιο και τις περιστάσεις υπό τις οποίες συνήφθη η σύμβαση προκύπτει ότι οι διάδικοι ενδιαφέρονταν κατά τη σύναψη της κύριας συμβάσεως πρωτίστως για την κατασκευή των εκθεσιακών αιθουσών σύμφωνα με τις προκαθορισθείσες από τον Δήμο της Κολωνίας λεπτομερείς προδιαγραφές. Η σύμβαση επικεντρωνόταν στη χρηματοδότηση κατασκευαστικού έργου με διαχρονική αντιπαροχή. Από οικονομικής απόψεως, η σύμβαση οδηγεί στο ίδιο αποτέλεσμα όπως η ανάθεση εργολαβίας για την εκτέλεση κατασκευαστικών έργων.
   Υπό το πρίσμα των διατάξεων της οδηγίας δεν έχει επίσης σημασία αν η δημόσια αναθέτουσα αρχή θα είναι ή όχι ιδιοκτήτης του οικοδομικού έργου που πρόκειται να κατασκευαστεί, ή αν αυτή η ίδια θα χρησιμοποιήσει το οικοδομικό έργο ή αν αυτή σκέφτεται να το διαθέσει στο κοινό ή σε συγκεκριμένους τρίτους.
   Το δικαίωμα εκμεταλλεύσεως αποτελεί στην προκειμένη περίπτωση απλή συνέπεια του γεγονότος ότι το ακίνητο (και επομένως κατά το γερμανικό δίκαιο κατ' ανάγκην επίσης τα κτίρια που πρόκειται να κτιστούν) αποτελεί ιδιοκτησία του ιδιωτικού φορέα οικοδόμησης. Το γεγονός ότι ο μέλλων χρήστης των εκθεσιακών αιθουσών θα είναι η KölnMesse GmbH δεν αλλάζει τίποτε ως προς το γεγονός ότι ο αντισυμβαλλόμενος της επιχειρήσεως επενδύσεων είναι μόνον ο Δήμος της Κολωνίας και επομένως το αποτέλεσμα της παροχής επίσης οφείλεται μόνο σ' αυτόν.
   Επειδή δεν φαίνονται να υπάρχουν πραγματικά περιστατικά τα οποία θα δικαιολογούσαν στην προκειμένη περίπτωση σύμβαση κατ' ανάθεση χωρίς προηγουμένη προκήρυξη της αναθέσεως του έργου, η Επιτροπή είναι αναγκασμένη να συναγάγει το συμπέρασμα ότι με τη σύναψη της επίμαχης συμβάσεως, η οποία έγινε από τον Δήμο της Κολωνίας, ως δημόσια αναθέτουσα αρχή, χωρίς προηγουμένη προκήρυξη, η Ομοσπονδιακή Δημοκρατία της Γερμανίας παρέβη τις υποχρεώσεις που υπέχει από την οδηγία.
   
      (1)  ΕΕ L 199, σ. 54.